借書
作者：蘇過
朝代：宋

paragraphs: 妙年不可再，白日誰能繫。
空慚粱肉索，不悟齒髪逝。
季子頗亦困，還家笑奴隸。
經年得揣摩，尚可資游說。
良田初不耕，拱手那望歲。
誰令困不學，斯與草木弊。
海南寡書籍，蠹簡僅編綴。
詩亡不見雅，易絕空餘繫。
借書如假田，主以歲月計。
常恐遺地力，敢有不斂穧。
便便五經腹，三冬良可繼。
儻磭愧寸陰，得無譏沒世。